Hoekom goed gebeur… | Slaai Sonder Blare
Hoekom goed gebeur…
Slegte goed gebeur met goeie mense. En die hemel/hel alleen weet hoekom. Hoekom val die broodjie met die gebotterde kant op die vloer? Hoekom stamp mens jou kleintoontjie en maermerrie op dieselfde dag? Hoekom val jou gunsteling boek in die water? Hoekom spat die olie op jou spierwit hemp? Hoekom val die melk nou juis in die somer in die kar om? Hoekom kry kinders kanker en word plaasboere vermoor en sukkel sekeres om werk te kry en krepeer onderwysers en sterf geliefdes sommer net en …?
Goeie goed gebeur met slegte mense. En die hel/hemel alleen weet hoekom. Hoekom kry die bobbejaan die bevordering? Hoekom verval die idioot se waarborg die dag nà die wasmasjien breek? Hoekom kry die jakkals die laaste gratis koffie van die oggend? Hoekom wen die vabond die lotto? Hoekom trap die narsis die Lego blokkie mis? Hoekom kry die selfsugtige die beste winskopie? Hoekom loop die skurke vry rond en maak die vals evangelis miljoene en kry swak presidente nog 'n termyn op die boeke en…?
Goed gebeur. Ek wens ek het geweet hoekom. Ek wens ek kon bepaal wat die geboorteplek van elke aksie is en ek wens ek kon dan uitvind hoe om 'n afspraak met daardie burgemeester te maak. Ek sal puntsgewys kan verduidelik hoekom ek glo hy is korrup, wandel met boeties in baantjies en hoekom hy homself uit die pos moet verwyder. Maar helaas blyk dit 'n onmoontlike taak te wees.
Ek weet die lewe is nie regverdig nie, maar ek verstaan en aanvaar dit nie elke dag ewe gemaklik nie. Ek snap dat ons nie alles kan beheer nie, maar ek hoef nie van hierdie magteloosheid te hou nie. Ek wil nie my brood aan altwee kante botter nie, want as hy dan val, gaan die resultate my ongetwyfeld ontstel. Ek wil niemand die slegte goed toewens nie, nie eers die slegte mense nie, want ek wil goed wees. Ek wil die balans van my lewe uitsorteer en handhaaf. Miskien kan ek dan ook antwoorde begin verwag op al die hoekoms wat my soms so teister. Hoekom vra ek so baie vrae? Hoekom kan ek nie net ophou dink en analiseer nie? Hoekom kan ek nie ophou soek nie? Hoekom wil ek nie? Miskien sal ek eendag waarlik ten volle ken. Ek moet berus: vir nou is dit net die he(me)l wat weet.
5 thoughts on "Hoekom goed gebeur…"
April 29, 2018 at 8:38 vm
En tog… Trek positiewe mense positiewe dinge na hulle toe aan en slegte dinge gebeur dikwels omdat ons sit en wag daarvoor…
April 25, 2018 at 5:45 vm
Eendag sal ek ook die 'hoekom' vraag wil oplos. Om nuus te lees maak my heeltemal nerfaf. So het ek besluit om NIE meer laataand nuusberigte te lees nie, maak my heeltemal te angstig. So tob ek heelnag deur oor hoekom dit en hoekom dat. Nou lees ek minder nuus. Sela….
April 25, 2018 at 4:35 vm
Ongelukkig is dit die lewe. Mens moet leer om die dinge nie te veel aan te trek nie en die positiewe uit te haal.
April 25, 2018 at 3:04 vm
Ditto. Mens moet nie TEveel analiseer nie, anders raak dit 'n anale spulletjie wat jou slaap bederf.